text: Indgik overenskomst uden konflikt
  16 marts 2015 kl. 15.16
  Flyselskabet DAT i Vamdrup har indgået overenskomst med sine piloter og kabineansatte.
  Og i modsætning til SAS og Norwegian er det foregået uden konflikter.
  DAT har 185 piloter og kabineansatte.
  - Jeg er meget glad for, at vi nu har fået papir på, at vi behandler vores ansatte anstændigt. Der har været tale om at foretage justeringer for at opnå enighed, men i store træk ser vi det som en blåstempling af de løn- og ansættelsesforhold, som hidtil har fundet sted, siger Jesper Rungholm, direktør i DAT.
  Og forbundsformand John Dybart fra Serviceforbundet:
  - Vi har primært ønsket, at startlønningerne for piloter og kabineansatte blev hævet, og dette har DAT imødekommet, siger John Dybart.
  DAT har ruter til og fra Bornholm, Karup, Stavanger og Stord, og flyver derudover charter for bl.a. primært Primo Tours og Århus Charter.
  